
Parlamentul  României

Camera  Deputaţilor

	Comisia pentru  MEDIU şi echilibru ecologic

12.10.2015
Nr.4c-27/179



                                Către,
BIROUL PERMANENT AL 

CAMEREI DEPUTAŢILOR
Vă înaintăm, alăturat, raportul asupra propunerii legislative pentru modificarea art. III din Legea nr.122/2014 pentru completarea Legii nr.82/1993 privind constituirea Rezervaţiei Biosferei "Deltei Dunării, trimisă comisiei spre dezbatere în fond cu adresa nr. Plx.515 din 29 iunie 2015 şi înregistrată cu nr.4c-27/179 din 30 iunie 2015. 

PREŞEDINTE,

CARMEN ILEANA MOLDOVAN




Parlamentul  României

Camera  Deputaţilor

	Comisia pentru  MEDIU şi echilibru ecologic

12.10.2015

Nr.4c-27/179




R A P O R T    

asupra propunerii legislative pentru modificarea art. III din Legea nr.122/2014 pentru completarea Legii nr.82/1993 privind constituirea Rezervaţiei Biosferei "Delta Dunării”
În conformitate cu prevederile art.95 din Regulamentul Camerei Deputaţilor, republicat, Comisia pentru mediu şi echilibru ecologic a fost sesizată, spre dezbatere în fond, cu propunerea legislativă pentru modificarea art. III din Legea nr.122/2014 pentru completarea Legii nr.82/1993 privind constituirea Rezervaţiei Biosferei "Delta Dunării”, trimisă cu adresa nr.Plx.515 din 29 iunie 2015 şi înregistrată cu nr.4c-27/179 din 30 iunie 2015.
Propunerea legislativă are ca obiect modificarea art.III din Legea nr.122/2014 pentru completarea Legii nr.82/1993 privind constituirea Rezervaţiei Biosferei „Delta Dunării”, în sensul exceptării de la interdicţia acordării subvenţiei agricole a terenurilor aferente fostelor amenajări piscicole aflate pe teritoriul Rezervaţiei Biosferei „Delta Dunării” incluse în planul de renaturare.

Senatul, în calitate de primă Cameră sesizată, a respins propunerea legislativă în şedinţa din 24 iunie 2015. 

Potrivit prevederilor art.61 din Regulamentul Camerei Deputaţilor, republicat, Comisia a examinat propunerea legislativă în şedinţa din 6 octombrie 2015.
La lucrările comisiei au fost prezenţi 11 deputaţi, din totalul de 20 membri ai Comisiei.

La întocmirea prezentului raport, Comisia a avut în vedere avizul negativ al Consiliului Legislativ (nr.269/25.03.2015), avizul negativ al Comisiei pentru agricultură, silvicultură, industrie alimentară şi servicii specifice (4c-4/382/01.09.2015), avizul negativ al Comisiei pentru buget, finanțe și bănci (4c-2/658/09.09.2015) şi punctul de vedere negativ al Guvernului.
La dezbaterile care au avut loc a participat, în conformitate cu prevederile art.54 şi 55 din Regulamentul Camerei Deputaţilor, republicat, doamna Anne–Rose–Marie Jugănaru – secretar de stat în cadrul Ministerului Mediului, Apelor şi Pădurilor.
În urma examinării propunerii legislative şi a opiniilor exprimate de către membrii Comisiei s-a hotărât, cu unanimitate de voturi, să se supună plenului Camerei Deputaţilor respingerea propunerii legislative pentru  modificarea art. III din Legea nr.122/2014 pentru completarea Legii nr.82/1993 privind constituirea Rezervaţiei Biosferei "Delta Dunării”, întrucât propunerea legislativă are implicaţii asupra bugetului de stat, devin incidente prevederile art.III alin.(l) teza a doua din Constituţia României, republicată, potrivit cărora solicitarea unei informări din partea Guvernului este obligatorie. Totodată, potrivit art.15 alin.(l) din Legea nr.500/2002 privind finanţele publice, cu modificările şi completările ulterioare, este necesar să se prevadă mijloacele necesare pentru acoperirea cheltuielilor bugetare.
Camera Deputaţilor este Camera Decizională potrivit prevederilor art.75 alineatele (1) şi (3) din Constituţia României, republicată şi ale art.92 din Regulamentul Camerei Deputaţilor, republicat.
În raport de obiectul şi conţinutul reglementării, propunerea legislativă face parte din categoria legilor ordinare.
      PREŞEDINTE,                                             SECRETAR,
    CARMEN ILEANA MOLDOVAN                     VASILE DANIEL SUCIU 
Consilier parlamentar,

Andreea Negulescu
